**Predkladacia správa**

Cieľom Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej je vzájomná liberalizácia obchodu s tovarom a službami, ako aj prijatie pravidiel pre otázky týkajúce sa vzájomného obchodu, v súlade s pravidlami Svetovej obchodnej organizácie (WTO).

Rada EÚ splnomocnila Európsku komisiu (EK) na otvorenie rokovaní o CETA dňa 27. apríla 2009. Rokovania sa začali na summite EÚ – Kanada 6. mája 2009. Dňa 12. septembra 2011 Rada splnomocnila EK aj na otvorenie rokovaní s Kanadou o ochrane investícií v rámci rokovaní o dohode CETA. Na summite EÚ – Kanada 26. septembra 2014 obe strany oficiálne potvrdili ukončenie rokovaní. Dňa 29. februára 2016 EK oznámila ukončenie právnej kontroly textu dohody, počas ktorej sa podarilo do textu zapracovať nový, moderný a vyvážený systém ochrany investícií - tzv. Investičný súdny systém (ICS).

Rada EÚ 28. októbra 2016 prijala balík dokumentov o dohode s Kanadou, ktoré zahŕňajú: 1) rozhodnutie o podpise dohody; 2) rozhodnutie o predbežnom vykonávaní dohody; 3) rozhodnutie o uzavretí dohody (tzv. žiadosť o súhlas Európskeho parlamentu
s dohodou CETA). Bola prijatá aj listina o výklade dohody CETA (spoločná deklarácia), ktorá je spoločným textom EÚ a Kanady a poskytuje záväzný výklad niektorých ustanovení dohody CETA.

Dohodu dňa 30. októbra 2016 na 16. summite EÚ – Kanada podpísali: Jean-Claude Juncker, predseda EK, Donald Tusk, predseda Európskej rady, Robert Fico, predseda vlády Slovenskej republiky a Justin Trudeau, predseda vlády Kanady. Dohoda bola zverejnená v Úradom vestníku EÚ 14. januára 2017 pod číslom OJ L 11 vo všetkých jazykoch EÚ spolu so sprievodnými dokumentmi. Dňa 15. februára 2017 bola dohoda schválená Európskym parlamentom. EÚ tým ukončila vnútorné schvaľovacie postupy dohody.

Predkladaná dohoda je zmiešanou úniovou zmluvou, t. j. zmluvou, ktorá pokrýva oblasť spoločných právomocí EÚ a jej členských štátov. Preto je potrebné jej schválenie aj v národných parlamentoch.

Dohoda je podľa článku 7 ods. 4 Ústavy SR medzinárodnou hospodárskou zmluvou všeobecnej povahy a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, a preto podlieha pred jej ratifikáciou vysloveniu súhlasu Národnej rady Slovenskej republiky. Zároveň je dohoda medzinárodnou zmluvou podľa článku 7 ods. 5 Ústavy SR (medzinárodná zmluva, na ktorej vykonanie nie je potrebný zákon a medzinárodná zmluva, ktorá priamo zakladá práva alebo povinnosti fyzických osôb alebo právnických osôb), ktorá po ratifikácii a vyhlásení spôsobom ustanoveným zákonom, má prednosť pred zákonmi SR. Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR.

Dohoda CETA sa predbežne vykonáva v súlade s článkom 30.7, ods. 3 od 21. septembra 2017 až do ukončenia postupov potrebných na nadobudnutie jej platnosti s výnimkou vybraných ustanovení kapitoly 8, kapitoly 13, článku 20.12, 27.3, 27.4, 28.7 (ods. 7), pričom pri predbežnom vykonávaní kapitol 22, 23 a 24 dohody sa musí rešpektovať rozdelenie právomocí medzi Úniou a členskými štátmi (*viď. oznámenie o predbežnom vykonávaní uverejnené v Úradnom vestníku EÚ dňa 16. 9. 2017 pod č. OJ L 238).*

Dohoda má spolu s prílohami vyše 1.000 strán, preto sa pre účely vnútorného schvaľovacieho procesu v SR poskytuje v elektronickej podobe.

MH SR ako gestor dohody zadalo vypracovanie analýzy dopadov dohody CETA na SR. Jej cieľom bolo definovať dosahy na poľnohospodárstvo a potravinárstvo, dosahy na makroekonomické ukazovatele SR, ako i vybrané sektory ekonomiky SR (automobilový, strojárenský a elektrotechnický sektor). Zhotoviteľmi analýzy boli Ekonomický ústav Slovenskej akadémie vied a Národné poľnohospodárske a potravinárske centrum. Spoločné závery zhotoviteľov sú uvedené v časti Kľúčové prvky dohody CETA a dosahy na SR. Kompletný text analýzy je verejne prístupný na webovej stránke MH SR.

Predkladaný materiál nemá vplyv na rozpočet verejnej správy (vzhľadom na nízky objem vzájomnej obchodnej výmeny medzi SR a Kanadou, ako i na skutočnosť, že 80 % vybratého cla smeruje do rozpočtu EÚ), má pozitívny vplyv na podnikateľské prostredie, nemá sociálne vplyvy, vplyv na životné prostredie, vplyv na informatizáciu spoločnosti ani vplyvy na služby verejnej správy pre občana.

Vláda SR 21. februára 2018 súhlasila s uzavretím dohody uznesením
č. 83/2018 a odporučila Národnej rade Slovenskej republiky vysloviť súhlas s uvedenou dohodou.